Document ID: 32011D0331
Publication Date: 2011-06-06

Content:
DEĊIŻJONI TAL-KUMMISSJONI
tas-6 ta’ Ġunju 2011
dwar l-istabbiliment tal-kriterji ekoloġiċi għall-għoti tal-Ekotikketta tal-UE għal sorsi tad-dawl
(notifikata bid-dokument numru C(2011) 3749)
(Test b’relevanza għaż-ŻEE)
(2011/331/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
Wara li kkonsultat lill-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista’ tingħata lil dawk il-prodotti b’impatt ambjentali mnaqqas tul iċ-ċiklu kollu ta’ ħajjithom.
(2)
Ir-Regolament (KE) Nru 66/2010 jipprovdi li kriterji speċifiċi tal-Ekotikketta tal-UE għandhom ikunu stabbiliti skont il-gruppi tal-prodotti.
(3)
Id-Deċiżjoni tal-Kummissjoni 2002/747/KE (2) stabbiliet il-kriterji ekoloġiċi u r-rekwiżiti ta’ valutazzjoni u verifika relatati mal-bozoz tad-dawl. Dawn il-kriterji huma validi sal-31 ta’ Awwissu 2011.
(4)
Dawk il-kriterji ġew analizzati fid-dawl tal-iżviluppi teknoloġiċi. Fid-dawl tal-analiżi, huwa xieraq li d-definizzjoni tal-prodott tiġi mmodifikata u li l-isem tal-grupp tal-prodotti jinbidel. Dawk il-kriterji l-ġodda, kif ukoll ir-rekwiżiti ta’ valutazzjoni u verifika relatati, għandhom ikunu validi għal sentejn mid-data tal-adozzjoni ta’ din id-Deċiżjoni.
(5)
Id-Deċiżjoni 2002/747/KE għandha tiġi ssostitwita għal raġunijiet ta’ ċarezza.
(6)
Għandu jingħata perjodu ta’ tranżizzjoni għall-produtturi li l-prodotti tagħhom ingħataw l-Ekotikketta għal bozoz tad-dawl abbażi tal-kriterji stabbiliti fid-Deċiżjoni 2002/747/KE, sabiex ikollhom żmien suffiċjenti biex jadattaw il-prodotti tagħhom biex jikkonformaw mal-kriterji u r-rekwiżiti riveduti. Il-produtturi għandhom ukoll ikunu jistgħu jippreżentaw applikazzjonijiet abbażi tal-kriterji stabbiliti fid-Deċiżjoni 2002/747/KE jew tal-kriterji stabbiliti f’din id-Deċiżjoni sakemm tiskadi l-validità ta’ dik id-Deċiżjoni.
(7)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp tal-prodotti “sorsi tad-dawl” għandu jinkludi s-sorsi kollha tad-dawl ta’ fluss luminuż ≥ 60 u ≤ 12 000 lumens għal applikazzjonijiet ta’ tidwil ġenerali b’konnessjoni diretta jew indiretta mal-provvista tal-elettriku pubblika mgħammrin b’kappa tal-bozza (lamp cap) elenkata f’EN 60061 u magħmulin biex jipproduċu radjazzjoni viżibbli.
2. It-tipi ta’ sorsi tad-dawl li ġejjin mhumiex inklużi fil-grupp tal-prodotti: bozoz direzzjonali, bozoz ta’ skariku ta’ intensità għolja, bozoz ikkuluriti, bozoz tal-projetturi, dwal fotografiċi, tubi tas-solarjums, sistemi li jaħdmu b’batterija u sorsi oħrajn tad-dawl li mhumiex intenzjonati għal applikazzjonijiet ġenerali ta’ tidwil. Is-sorsi tad-dawl li ġejjin mhumiex inklużi fil-grupp tal-prodotti jekk ma jkunux fornuti direttament mill-mejn: bozoz fluworoxxenti kumpatti integrali, bozoz bil-filament, bozoz LED.
Artikolu 2
Sabiex jingħata l-Ekotikketta skont ir-Regolament (KE) Nru 66/2010, oġġett li huwa sors tad-dawl għandu jaqa’ fil-grupp tal-prodotti “sorsi tad-dawl” kif iddefinit fl-Artikolu 1 ta’ din id-Deċiżjoni u għandu jikkonforma mal-kriterji ekoloġiċi kif ukoll mar-rekwiżiti ta’ valutazzjoni u verifika relatati stabbiliti fl-Anness għal din id-Deċiżjoni.
Artikolu 3
Il-kriterji għall-grupp tal-prodotti “sorsi tad-dawl”, kif ukoll il-ħtiġijiet ta’ valutazzjoni u verifika relatati, għandhom ikunu validi għal sentejn mid-data tal-adozzjoni ta’ din id-Deċiżjoni.
Artikolu 4
Għal finijiet amministrattivi, in-numru tal-kodiċi assenjat lill-grupp tal-prodotti “sorsi tad-dawl” għandu jkun “008”.
Artikolu 5
Id-Deċiżjoni 2002/747/KE hija rrevokata.
Artikolu 6
1. B’deroga mill-Artikolu 5, l-applikazzjonijiet għall-Ekotikketta tal-UE għall-prodotti li jaqgħu fi ħdan il-grupp tal-prodotti “bozoz tad-dawl” ippreżentati qabel id-data tal-adozzjoni ta’ din id-Deċiżjoni għandhom jiġu evalwati skont il-kundizzjonijiet stipulati fid-Deċiżjoni 2002/747/KE.
2. L-applikazzjonijiet għall-Ekotikketta tal-UE għal prodotti li jaqgħu fil-grupp tal-prodotti “sorsi tad-dawl” ippreżentati mid-data tal-adozzjoni ta’ din id-Deċiżjoni iżda sa mhux aktar tard mill-31 ta’ Awwissu 2011, jistgħu jkunu bbażati jew fuq il-kriterji stabbiliti fid-Deċiżjoni 2002/747/KE jew fuq il-kriterji stabbiliti f’din id-Deċiżjoni.
3. Dawk l-applikazzjonijiet għandhom jiġu evalwati skont il-kriterji li huma bbażati fuqhom.
4. Fejn l-Ekotikketta tal-UE tingħata abbażi ta’ applikazzjoni evalwata skont il-kriterji stabbiliti fid-Deċiżjoni 2002/747/KE, dik l-Ekotikkketta tal-UE tista’ tintuża għal 12-il xahar mid-data tal-adozzjoni ta’ din id-Deċiżjoni.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, is-6 ta’ Ġunju 2011.

Metadata:
Eurovoc Level 1 Categories: 100147
100160
100155
Eurovoc Level 2 Categories: 100195
100272
100242
100196
Eurovoc Level 3 Categories: 138
2470
1401
13
All Eurovoc Categories: 1425
1828
3139
5696